Sikerült megismételnie ausztráliai teljesítményét: a Donington Parkban is 14.; Tóth 16.
Forrás: Team Toth Hungary
Nem hazudtolta meg magát az angol időjárás a WSBK-szezon második futamának otthont adó Donington Park-i versenypályán, bár a brit éghajlatra leginkább jellemző eső most elkerülte a területet. Helyette hűvös, borús idő várta a mezőnyt a vasárnapi versenynapon.
A reggeli warm up-ra mindössze 6 fokig kúszott a hőmérő higanyszála, minek következtében az aszfalt hőmérséklete is csak alig valamivel a fagypont felett volt. Ennek ellenére néhány versenyző igen vehemensen próbálta felvenni a versenyritmust a bemelegítő edzés első szakaszában.
A magyar istálló versenyzői is hasonlóképpen kezdtek, mígnem a versenyistállóból lassításra nem intették őket, okulva Tamburini és Muresan hatalmas bukásából. Az eset következményeképp a román versenyző nem is tudott rajthoz állni a délutáni futamon. A warm up-on mindkét magyar Honda jól muzsikált, Tóth Iminél a gumi kopását enyhítendő próbáltak finomítani a hátsó csillapításon. Németh a 20., Tóth a 22. helyen zárt.
A futam különös izgalmakban nem annyira, ám kiállásokban annál inkább bővelkedett. A 27 indulóból Muresan sérülése miatt csak 26-an álltak rajthoz. A startot követően a 15. helyről rajtoló Dell’Omo már az első körben kiállni kényszerült. Németh Balázs viszont az első mért ponton már 3 helyet javítva rajtpozícióján, huszadikként fordult. Tóth Iminek nem sikerült jól a rajtja, így ő a 25. helyen hozta a CBR-t. A harmadik körben Ivanov, majd szinte két körönként újabb és újabb versenyző fejezte be idő előtt a futamot. Mindeközben Imi is magára talált a rontott rajt után és egyre jobb körökkel jött fel a mezőnyre. Balázs a hatodik körtől kezdve “meccselt” Miguel Praia-val, amit végül a portugál versenyző nyert. Ezt követően a 16. körben megelőzte a lengyel Szkopeket. Két körön keresztül folyt közöttük a küzdelem a 15. helyért, mígnem a lengyel versenyző hibázott és a kavicságyban végezte (értesüléseink szerint jól van, bár először azt hitték, hogy eltört a kulcscsontja, de szerencsére csak zúzódásai vannak – a szerk.)
Németh Balázsnak zsinórban második alkalommal sikerült a bravúr…
Ez alatt az idő alatt Imi is szépen jött fel, de nem tudta teljesen ledolgozni a rajtnál veszített másodperceket. Három körrel a futam vége előtt kiállt a futam utolsó, kilencedik kiesője, az angol James Ellison, aki a 15. körtől folyamatosan lassult és végül feladni kényszerült a versenyt. Németh Balázs így az ausztrál futam után ismét a 14. helyen ért célba és újabb két VB-pontot szerzett. Tóth Iminek is majdnem sikerült megismételnie a Phillip Island-i pontszerzést, ám ez alkalommal egy hajszállal lemaradva, a 16. helyen hajtott át Hondájával a célvonalon.
…Tóth Imi pedig éppen csak lecsúszott a “vízválasztó” 15. helyről
20. Németh Balázs 1’34.667
22. Tóth Imre 1’35.315
14. Németh Balázs – (2 pont)
2. Chaz Davies (Yamaha)
Az angol forduló második napján az időjárás is borúsabbra fordult és a szerencse is elszegődött a Supersport 600-as VB mezőny egyetlen magyar istállója mellől. Komoly műszaki problémák nehezítették versenyzőink dolgát, sőt, Németh Balázs idei első bukásán is túlesett, szerencsére sérülés nélkül.
A délelőtti edzésen először Balázsra „sújtott le” a technika ördöge. A második kör megtétele után erős lassulásba kezdett a magyar motoros, amit egy hosszas boxkiállás követett. A diagnózis a csütörtökön újonnan vásárolt generátor meghibásodása volt, melyre az egyetlen megoldást annak cseréje jelentette. Egy standard generátort kapott tehát a CBR, hogy a bő 20 perces kényszerpihenőt követően újra pályára gurulhasson. A hatalmas időveszteséget Balázs agresszív körözéssel bosszulta meg, aminek viszont egy kicsúszás lett a végeredménye. Nem meglepő tehát, hogy nem tudta hozni tegnapi legjobbját és a 23. helyen végzett.
Tóth Iminek délelőtt nem akadt gondja, szépen hozta az elvárt köridőket és a tervezett beállításokkal is végeztek. A második szabadedzést a 20. helyen zárta. Számára azonban a délutáni időmérő tartogatott némi kellemetlen meglepetést, ami miatt a véghajrát csak a boxból nézhette. A hiba ismét a vadonatúj generátorban bújt meg, amit szintén csak a csere orvosolt volna. Erre sajnos több okból sem volt már lehetőség: egyrészt az idő szűke miatt, másrészt, mert – szponzorpénz híján – nem volt több tartalék.
A technikai “meglepetések” ellenére bizakodva várják a futamot a magyarok (vasárnap 14 óra, Eurosport)
Hiába hozta tehát Imi lazán az 1.35-ös időket, az utolsó tíz percben – amikor mindenki gyorsult – ő a „kispadra” kényszerült. Balázs ezzel szemben az időmérő alatt nem nagyon találta a ritmust, illetve több ízben feltartották, de a végére robbantott egyet és sikerült letornásznia 1.34.1-re a legjobb köridejét. Így a 23. helyre kvalifikált, míg Imi a tegnapi mért legjobbjával visszacsúszott a 26. rajtpozícióba.
A generátoros cég felé természetesen panasszal élt a csapatvezetőség, akik a 250km-re lévő telephelyükről azonnal kijöttek a pályára, hogy orvosolják a konstrukciós hibát. A probléma a rossz kábelkivezetésben gyökeredzett, ami a hő hatására egyszerűen megolvadt. A motorok erejével és a beállításokkal továbbra is elégedettek a fiúk – minden szombati nehézség ellenére bizakodva várják a futamot.
Az új generátorok megbosszulták magukat: mindkét versenymotorban “kiolvadt”…
Magyar eredmények (szombat):
20. Tóth Imre 1’35.501
23. Németh Balázs 1’36.332
23. Németh Balázs 1’34.192
26. Tóth Imre 1’35.183 (pénteki legjobb idő)
1. Luca Scassa (Yamaha) 1’31.232
2. Chaz Davies (Yamaha) 1’31.250
3. Sam Lowes (Honda) 1’31.368
Németh a nagy kapkodásban eldobta a CBR-t – idén először
Túlnyomóan felhős, de kellemes, tavaszias idő fogadta a mezőnyt az idei szezon első európai versenyének pénteki napján. Csütörtök kora reggel landolt a Tóth-csapat Londonban, ahonnan autóval utaztak a reptértől 150 kilométerre északra levő Donington Park versenypályára. Tóth Imi számára már ismerős ez a pálya, hiszen a MotoGP versenysorozatának állandó helyszíne. Az Ausztráliából kissé késve hazaérkező felszerelésnek köszönhetően csütörtökön még kérdéses volt, hogy lesz-e tartalék blokkja a csapatnak, de szerencsére másnap reggel sikeresen landolt a küldemény a pálya melletti reptéren.
A péntek reggeli szabadedzésen mindkét fiúnak a kuplunggal akadt problémája: Balázs új kuplungkarja elég silány minőségűnek bizonyult és több ízben elgörbült az edzés alatt, míg Iminél komolyabb gond akadt. Az ő kuplungja nagyon csúszott, ezért az edzés utolsó 15 percére már nem tudott kimenni a pályára.
A délutáni időmérőre mindkét hibát kijavították a szerelők és a váltóáttételek, illetve a futómű beállítására koncentráltak. Balázsnak sajnos egyenlőre standard fékbetéte van, ami ilyen komoly igénybevételnél kiszámíthatatlanul dolgozik és ez nagyon zavarta – remélhetőleg a második időmérőre már lesz verseny-betét. Ezen kívül elégedett a technikával a motoros, bár elmondása szerint a beállításokon van még mit csiszolni – ennek ellenére valamelyest gyorsult a reggeli idejéhez képest.
Adódtak kisebb-nagyobb problémák, de összességében jók a motorok
Tóth Imi 1,5 másodpercet hozott a szabadedzésen mért legjobbján, már csak az első két pályaszakaszon kell finomítani a beállításain. A kvalifikáció utolsó szakaszában a hátsó guminál eresztett a szelep, ami nyomásveszteséget okozott. Emiatt elég sok időt veszített a boxban, ami egy kicsit kizökkentette a ritmusból, de ennek ellenére az utolsó körében futotta legjobbját. Összességében mindkét fiú elégedett a motorokkal, mindketten pozitívan értékelték a pénteki napot.
Nagy a nyüzsgés a magyar csapat boxában
Magyar eredmények (péntek):
22. Németh Balázs – 1’35.979
25. Tóth Imre – 1’37.988
24. Tóth Imre – 1’35.183
26. Németh Balázs – 1’35.509
További képeket találhattok a Tóth-csapat doningtoni hétvégéjéről Facebook oldalunkon!